KIRJALLINEN KYSYMYS E-0865/02

esittäjä(t): Matti Wuori (Verts/ALE) komissiolle

(2. huhtikuuta 2002)

Aihe: Vakautus- ja assosiaatiosopimusta koskevat neuvottelut Jugoslavian liittotasavallan kanssa ja yhteistyö entisen Jugoslavian alueen kansainvälisen rikostuomioistuimen (ICTY) kanssa

Kun otetaan huomioon, että Jugoslavian hallituksen kanssa käytäviin vakautus- ja assosiaatiosopimusta koskeviin neuvotteluihin liittyvän EU:n tuen jatkuminen riippuu Jugoslavian liittotasavallan täydestä ja todellisesta yhteistyöstä entisen Jugoslavian alueen kansainvälisen rikostuomioistuimen kanssa, mihin toimenpiteisiin komissio ryhtyi neuvoa-antavan työryhmänsä 21. helmikuuta pidetyssä kokouksessa kehottaakseen Jugoslavian liittotasavallan hallitusta parantamaan toimiaan tällä alalla?

Toiko komissio julki huolensa siitä, että syytettyjen siirtoja ei ole tehty marraskuun 2001 jälkeen, että syytteeseen asetettu henkilö toimii edelleen Serbian tasavallan presidenttinä ja että Jugoslavian armeija ei edelleenkään ole antanut lupaa tutustua asiakirjoihinsa?

Mitä sitoumuksia komissio sai Jugoslavian liittotasavallan hallitukselta tässä suhteessa kokouksessaan ja millä aikavälillä komissio olettaa näitä sitoumuksia toteutettavan? Mitä toimenpiteitä komissio aikoo esittää, jos merkittävää muutosta ei ole tapahtunut sen asettamaan aikarajaan mennessä?

Christopher Pattenin komission puolesta antama vastaus

(25. huhtikuuta 2002)

Komissio on käsitellyt kysymystä Jugoslavian liittotasavallan yhteistyöstä entistä Jugoslavian aluetta käsittelevän kansainvälisen rikosoikeustuomioistuimen (ICTY) kanssa Euroopan unionin ja Jugoslavian liittotasavallan neuvoa-antavan työryhmän kokouksessa 21. helmikuuta 2002 sekä työryhmän aikaisemmissa kokouksissa ja kaikissa muissa kahdenvälisissä kokouksissa. Komission huoli koskee pääsyä arkistoihin, todistajia, syytettyjen luovuttamista ja yleistä periaatetta noudattaa Yhdistyneiden kansakuntien jäsenyysvelvoitteita, ja niiden kaikkien osalta ICTY:n pääsyyttäjä Carla del Ponte on kuvannut yhteistyötä riittämättömäksi. Tämä huolestuminen ilmenee selvästi vakautus- ja assosiaatioprosessista 27. maaliskuuta 2002 hyväksytyn vuosikertomuksen Jugoslavian liittotasavaltaa käsittelevästä luvusta.

Koska suhteet unioniin vakautus- ja assosiaatioprosessissa ovat riippuvaisia kaikkien poliittisten ja talousuudistusten arvioinnista, täsmällisiä määräaikoja ei yleensä sovelleta erityisiin uudistuksiin. Belgrad on kuitenkin tietoinen siitä, että Jugoslavian liittotasavallan unionin-suhteiden kehitysvauhti riippuu nopeudesta, jolla Jugoslavian liittotasavallan viranomaiset toteuttavat poliittisia ja talousuudistuksia ja erityisesti noudattavat kansainvälisiä velvoitteita. Kuten arvoisa parlamentin jäsen tietää, Jugoslavian liittotasavallan viranomaiset, viimeksi ulkoministeri Svilanovic vierailunsa aikana Brysselissä 20. maaliskuuta 2002, ovat luvanneet sekä komissiolle että parlamentille, että lähitulevaisuudessa luovutetaan useampia syytettyjä. Komissio pitää tervetulleena maan hallituksen hiljattain antamaa lakia yhteistyöstä Haagin tuomioistuimen kanssa ja odottaa sen täytäntöönpanoa. On tärkeää, että Jugoslavian liittotasavalta toimii täysin yhteistyössä kaikkien ICTY:n ilmoittamien henkilöiden osalta.